Din il-ġimgħa s-Segretarju Parlamentari Roderick Galdes ħabbar li kien se jitlob il-kunsens tal-Kummissjoni Ewropea sabiex €900,000 mill-fondi nazzjonali jkunu allokati lill-bdiewa, bħala kumpens għat-telf li sofrew din is-sena kawża tan-nixfa. F'reazzjoni li tat lil din il-gazzetta, kelliema għall-fondazzjoni Maya, li tirrapreżenta bdiewa u raħħala żgħażagħ, esprimiet sodisfazzjon għal din l-inizjattiva. Hija saħqet, fost oħrajn, li huwa pass importanti li l-Gvern qed jirrikonoxxi l-problema tal-iskarsità tal-ilma. B'nuqqas ta' ilma bidwi jista' jitlef snin sħaħ ta' xogħol Jeanette Borg, il-kelliema għall-fondazzjoni Maya, saħqet li għall-bdiewa l-ispejjeż huma kbar u mhux dejjem ikopru d-dħul. Meta jkun hemm sena niexfa bħal ma kellna din is-sena, tonqos il-produzzjoni ta' diversi prodotti. Naturalment kull prodott agrikolu jrid l-ilma, iżda forsi mhux kulħadd huwa konxju tal-ammonti kbar li hemm bżonn. Fil-fatt 90% ta' kull pjanta huwa ilma, u ċerti pjanti jieħdu iktar ilma minn oħrajn. Dawn jinkludu prodotti bħal ħass u ħaxix ieħor li għandu ħafna weraq u li l-iktar li jintlaqat b'nuqqas ta' ilma. Iżda l-ħsara min-nuqqas ta' tiswija ma tafettwax biss il-prodott ta' dik is-sena partikolari. Bdiewa li jkunu ilhom irawwmu siġar tal-frott għal snin sħaħ ma jistgħux jaffordjaw li ma jsaqqux, għaliex jekk is-siġra tmut ikunu tilfu snin sħaħ ta' xogħol. Għalhekk il-konsum tal-ilma fil-biedja jmur lil hinn mill-produzzjoni għax huwa wkoll bżonnjuż għall-manutenzjoni tas-siġar minn sena għal oħra. L-istress fuq l-ilma tal-pjan għandu jiġi kkunsidrat Borg issostni li l-ilma mhuwiex neċessarju biss għall-produzzjoni tal-frott u l-ħaxix, imma huwa wkoll importanti għaż-żamma tal-pajsaġġ agrikolu. Minbarra iktar riċerka dwar it-tibdil tal-klima u mmaniġjar aħjar tar-riżorsi, il-kelliema tal-Maya tisħaq ukoll li hemm bżonn li l-pjan tan-new water, li huwa ilma li jiġi prodott mill-iskart, jiġi implimentat mill-iktar fis. Meta wieħed iqis is-sitwazzjoni attwali, l-istress fuq l-ilma tal-pjan għandu jiġi kkunsidrat, u fi kliem Borg, iktar jiġġustifika dan il-fond. "Jekk ikollna n-nixfa l-bdiewa ħa jtellgħu iktar ilma mil-boreholes, u għalhekk id-dannu fil-water table jiżdied," ittenni Borg. Mistoqsija jekk hemmx distinzjoni bejn bdiewa li għandhom aċċess għall-ilma tal-pjan u dawk li m'għandhomx, Borg tikkonferma li min m'għandux borehole jew sorsi oħra tal-ilma żgur li se jkollu inqas produzzjoni minn dawk li għandhom. Għandhom jiġu kkunsidrati diversi fatturi fit-tqassim tal-fondi Borg tgħid li l-bdiewa mseħbin fil-fondazzjoni Maya jħossu li għandha tinbidel is-sistema li permezz tagħha jitqassmu l-fondi. Dan għaliex għal snin twal din is-sistema ma kinitx tieħu f'kunsiderazzjoni aspetti varji, fosthom ir-ritorn li bidwi jirrapporta li qed idaħħal minn xogħlu, kif ukoll jekk dan jaħdimx fuq bażi full-time inkella part-time. Isostnu li filwaqt li kull bidwi huwa mportanti, dawk full-time jiddependu mija fil-mija mill-prodotti li jkabbru, u għalhekk għandhom jingħataw prijorità. "L-ammont ta' raba' reġistrat fuq isem xi ħadd ma jagħmlux bidwi, imma sid ta' art," isostni bidwi partikolari. "Jekk ma jurix turnover b'saħħitha fid-dikjarazzjoni tal-qliegħ għall-finijiet ta' taxxa, m'għandux ikun eliġibbli għal din l-għajnuna ta' emerġenza mill-istat." Jisħaq li bniedem li għandu ħamsin tomna raba' u jikrihom jew jagħmilhom qamħ ma tistax issejaħlu bidwi. Għal dan il-bidwi hija problematika wkoll jekk tingħata l-għajnuna lil min għandu inqas minn tomna raba'. Dan għaliex meta l-fondi jinfirxu fuq dawk kollha li għandhom xi raba' rreġistrat, il-bdiewa propja jispiċċaw jirċievu ammont daqs "erba' ġabriet bebbux." Il-Gvern jgħid li mhux se ssir distinzjoni bejn il-bdiewa Mitlub jikkjarifika kif huwa pjanat li se jkunu qed jitqassmu dawn il-fondi ġaladarba jkun hemm l-approvazzjoni tal-Kummissjoni Ewropea, is-Segretarjat Parlamentari għall-Biedja, is-Sajd u d-Drittijiet tal-Annimali wieġeb li l-għajnuna mogħtija se tkun ibbażata fuq il-basic payment scheme li permezz tagħha l-Gvern jgħin lill-bdiewa kull sena. Għalhekk il-kriterju li fuqu tingħata l-għajnuna se jkun l-art li ġiet reġistrata mill-bdiewa għall-għajnuna matul l-istaġun li għadda, u li fuqha ħareġ l-entitlement. "Dan jaċċerta proċess sempliċi u ġust," spjega kelliem għas-Segretarjat. Mistoqsi dwar kunsiderazzjonijiet oħra bħal jekk il-bdiewa humiex full-time jew jekk għandhomx aċċess għall-ilma tal-pjan, il-kelliem wieġeb li dawn mhumiex relevanti għall-għajnuniet. Il-kelliem speċifika li l-Gvern ma jiddistingwix bejn raba' irrigat jew le peress li din l-għajnuna tikkumpensa biss parti mit-telf u spejjeż li ħolqot in-nixfa, u allura l-bdiewa kollha ntlaqtu u sofrew. "Ma jkunx oġġettivament ġustifikat skond ir-regoli tal-għajnuna statali li ssir distinzjoni bejn il-bdiewa," temm jgħid il-kelliem.